b'\n_START_ARTICLE_\nBiserica de lemn Sf. Arhangheli din Deag\n_START_PARAGRAPH_\nBiserica de lemn Deag-Sf. Arhangheli, din satul Deag, apar\xc8\x9bin\xc4\x83tor de ora\xc8\x99ul Iernut, jude\xc8\x9bul Mure\xc8\x99, dateaz\xc4\x83 din anul 1765. Datarea acestei biserici nu este precis\xc4\x83, aceasta realiz\xc3\xa2ndu-se pe baza unor icoane realizate de popa Nicolae zugrav, din 1764. Are hramul Sf. Arhangheli \xc8\x99i se afl\xc4\x83 pe noua list\xc4\x83 a monumentelor istorice \xc3\xaenregistrat\xc4\x83 sub codul: MS-II-m-A-15653.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nAflat\xc4\x83 \xc3\xaen apropierea celeilalte biserici de lemn din Deag, cea cu hramul Buna Vestire, biserica cu hramul Sf. Arhangheli are lungimea de 16,5 m iar l\xc4\x83\xc8\x9bimea aproximativ 5,5 m. \xc3\x8en decursul timpului a suferit diferite modific\xc4\x83ri, cum ar fi lungirea ei sau schimbarea acoperi\xc8\x99ului de paie cu unul de \xc8\x99indril\xc4\x83. \xc8\x98ematismul jubiliar al bisericii greco-catolice din anul 1900 precizeaz\xc4\x83 c\xc4\x83 \xc3\xaen anul 1850 era acoperit\xc4\x83 cu paie. Tot atunci a fost renovat\xc4\x83. Pronaosul \xc8\x99i naosul bisericii sunt acoperite de o bolt\xc4\x83 comun\xc4\x83, semicilindric\xc4\x83. Absida altarului, care este dreptunghiular\xc4\x83, nedecro\xc8\x99at\xc4\x83, este acoperit\xc4\x83 de o bolt\xc4\x83 semicilindric\xc4\x83 mult mai mic\xc4\x83 \xc8\x99i mai scurt\xc4\x83 dec\xc3\xa2t cea care acoper\xc4\x83 naosul \xc8\x99i pronaosul._NEWLINE_Pictura ce \xc3\xaempodobe\xc8\x99te pere\xc8\x9bii acestei biserici este mai pu\xc8\x9bin bine p\xc4\x83strat\xc4\x83 comparativ cu pictura bisericii vecine, cea cu hramul Buna Vestire.'